ફ્રાન્સની ટીમમાં એમ્બેપ્પે ઉપરાંત બેન્જામિન પાવાર્ડ અને લુકાસ હર્નાન્ડિઝ જેવા મજબૂત ખેલાડીઓ છે. પાવાર્ડે જણાવ્યું હતું કે અમે કોઈ પણ ટીમથી ડરતા નથી. ટુર્નામેન્ટના પ્રારંભથી જ અમારો આત્મવિશ્વાસ ઘણો ઊંચો રહ્યો છે. હાલના તબક્કે તો અમને અમારી ક્ષમતા પર કોઈ શંકા નથી. 1998માં ફ્રાન્સ વર્લ્ડ ચેમ્પિયન બન્યું અને 2000માં યુરોપિયન ચેમ્પિયન બન્યું ત્યારની ટીમના કેપ્ટન ડિડિયર ડેશકેમ્પે વર્તમાન ટીમને માનસિક રીતે અત્યંત મજબૂત બનાવી દીધી છે. પાવાર્ડે જણાવ્યું હતું કે ડેશકેમ્પે ટીમના ખેલાડીઓમાં પ્રેરકબળ પૂરું પાડ્યું છે. અમે સેમિફાઇનલ માટે સજ્જ છીએ.